ইম্ফল, নভেম্বর ১৫ :মণিপুরী লোল অসি আসামদা লৈরিবা মণিপুরীশিংগীদমক খুদোংচানবগীদমক আসামদা এসোসিয়েট অফিসিয়েল লেঙ্গুয়েজ ওইহন্নবা মণিপুরী গভর্ণমেন্টনা আসাম গভর্ণমেন্টতা তকশিনবীয়ু হায়না মণিপুরী য়ুথ ফ্রন্ত আসাম, কাছারনা হায়রি।
 ঙরাং মণিপুর প্রেস ক্লাবতা পাউমীশিংগা উনবা অমদা মণিপুরী য়ুথ ফ্রন্ত ওব আসামগী এদভাইজর সেরাম হেরাজিৎনা হায়খি, মণিপুরী লোল অসি মণিপুরগী ৱাংমদা খ্বাইদগী য়াম্না ঙাংবা মফম অসি আসামনি।  মণিপুরী লোল অসি আসামদা সেফ গার্দ তৌনবা ২০২০ দগী খোঙজং কয়া চংশিল্লগা লাকখি।  লোয়ননা ২০২০ দগী হৌনা আসাম গভর্ণমেন্ততা কয়ারক হন্না হায়জরগা লৈবনি।
 মণিপুরীশিং ইন্দিজিনিয়াস পীপলনি হায়না একসেপ্ত তৌরগসু ঙসিফাওবা ফংফম থোকপশিং আসাম গভর্ণমেন্তনা পীবিদ্রি।  আসাম গভর্ণমেন্তনা নোংমা নোংমগী নমথনবা হোৎনবগী শরৌ অমা শীল্লক্লি।  ২০২০গী মে ২৬ তা আসাম গভর্ণমেন্তনা গেজেটেড নোটিশ অমা থোকখি।  আসামদা লৈরগদি আসাম গভর্ণমেন্তনা পাস তৌখ্রবা লোল অহুমদা আসামগী থবক লৌবদা পরিক্ষা থাগদবনি হায়না খঙহনখিবা লৈখ্রে।  মসিগী মায়োক্তা ফ্রন্ট অসিনা প্রোটেস্ট তৌবা হৌরকখিবনি।  মরমদি আসামদা ১৯৫৬ দগী লৱার প্রাইমারি লেভেলদগী মণিপুরী লোলনা লাইরিক তম্বা হৌরকখিবনি।  মসিগী মতুংদা ১৯৭৮ দা হায়স্কুল লেভেলদা মেট্রিক থাবা হৌরে।
 ১৯৯৭ তা আসাম য়ুনিভার্সিটিদা মণিপুরী দিপার্তমেন্ত তোঙাননা হাংদুনা থার্টিন গ্রেজুয়েট কলেজদা মণিপুরী দিপার্টমেন্ত হাংদুনা মণিপুরী লোলদা মাস্টার অমদি পি ঐচ দি তম্বগী খুদোংচাবা ফংলে।  হৌজিক গ্রেজুয়েশন অসি মণিপুরীনা তম্বা লোয়রগা আসাম গভর্ণমেন্টকী থবক থাবদা করম্না তৌগনি হায়বসিনি।  সেন্ট্রেলগী য়ুপিএসসি একজাম অমদি সেন্ট্রেল গভর্ণমেন্তকী থবক অমা আসামগী মণিপুরী অমনা থবক থাগে হায়রগদি আসামিজ নৎত্রগা বেঙ্গলিনা কমপিত তৌবা তারকই।  মণিপুরী লোলনা মাস্টার, গ্রেজুয়েট তৌরগসু প্রোব্লেম লৈরগা লৈরি।  চীফ মিনিস্টার এন বীরেন সিংহগা উননবা হোৎননি।
 অদুবু সঙাই ফেস্টিবেলগী থবক চীনবা মরমনা উনবা ফংদ্রি।  মেমোরেন্দাম অমদি পীশিনখ্রে।  মণিপুরগী ৱাংমদা লৈবা মণিপুরী খ্বাইদগী ঙাংলিবা আসামগী মণিপুরীশিংনা চংশিল্লিবা অমদি তাল্লিবা দাবী অসি মণিপুর গভর্ণমেন্ত অমদি ষ্টেট অসিগী সিভিল সোসাইটি ওর্গানাইজেশনশিংনা সাপোর্ট তৌবীয়ু।  আসাম গভর্ণমেন্ত অমদি সেন্ট্রেল গভর্ণমেন্ততা চে থাবীদুনা মতেঙ পাংবীয়ু।  মণিপুরদা চৎনরিবা মৈতৈ ময়েক অসি আসামদসু চৎননবা মণিপুর গভর্ণমেন্তনা আসাম গভর্ণমেন্ততা তকশিনবীয়ু। 